pythainlp/thaigov-v2-corpus-22032023 huggingface dataset:
วันพฤหัสบดีที่ 17 ธันวาคม 2563
ไอแบงก์ ออกมาตรการ พัก-ให้-ฟรี-ยกเว้น ช่วยลูกค้าประสบอุทกภัยทั้งทางตรงและทางอ้อม
ไอแบงก์ออกมาตรการช่วยเหลือลูกค้าผู้ประสบภัยจากอุทกภัยภาคใต้ ปี 2563 ทั้งพักชำระหนี้ ให้วงเงินเพิ่ม ฟรีค่าธรรมเนียม และยกเว้นการประเมินราคาหลักประกัน และบุคลค้ำประกัน เพื่อช่วยเหลือลูกค้าที่ได้รับผลกระทบทั้งทางตรงและทางอ้อม ภายหลังน้ำลด
ไอแบงก์ออกมาตรการช่วยเหลือลูกค้าผู้ประสบภัยจากอุทกภัยภาคใต้ ปี 2563 นี้ เพื่อแบ่งเบาภาระของลูกค้าเดิมของธนาคารที่ได้รับผลกระทบทางตรง เช่น ที่อยู่อาศัย หรือสถานประกอบการได้รับความเสียหาย และลูกค้าเดิมของธนาคารที่ได้รับผลกระทบทางอ้อม เช่น คู่ค้าทางธุรกิจได้รับความเสียหายจากอุทกภัยส่งผลกระทบต่อสภาพคล่องความเป็นอยู่ของลูกค้าธนาคาร โดยธนาคารได้ออกมาตรการช่วยเหลือดังนี้
มาตรการช่วยเหลือลูกค้าผู้ประสบภัยจากอุทกภัยภาคใต้ ปี 2563
ลูกค้าที่ได้รับผลกระทบทางตรง        ลูกค้าที่ได้รับผลกระทบทางอ้อม
• พัก ชำระเงินต้นและกำไร ระยะเวลา 3 เดือน หลังจากนั้นพักชำระเงินต้น ชำระเฉพาะกำไรอีก 6 เดือน  • พัก ชำระเงินต้น และชำระเฉพาะกำไรระยะเวลา 6 เดือน
• ให้ วงเงินสินเชื่อเพิ่มเติม
- สำหรับสินเชื่ออุปโภคบริโภค อัตรากำไร SPRR – 3.5% ต่อปี
- สำหรับสินเชื่อธุรกิจ อัตรากำไร SPRL – 2.75% ต่อปี
- ระยะเวลาผ่อนชำระสูงสุด 5 ปี
• ฟรี
- ค่าธรรมเนียม Front end Fee
- ค่าธรรมเนียมจัดทำนิติกรรมสัญญา
• ยกเว้น
- การประเมินราคาหลักประกัน
- บุคคลค้ำประกัน
* หมายเหตุ เงื่อนไขอื่นๆ เป็นไปตามประกาศธนาคาร
สำหรับคุณสมบัติของผู้ที่จะเข้าร่วมมาตรการจะต้องเป็นลูกค้าเดิมของธนาคารที่เป็นบุคคลธรรมดาและมีสินเชื่ออุปโภคบริโภคที่มีหลักประกันและไม่มีหลักประกัน หรือนิติบุคคลที่มีสินเชื่อธุรกิจแบบกำหนดระยะเวลากับธนาคาร โดยมีที่อยู่อาศัย หรือสถานประกอบการ หรือ คู่ค้าทางธุรกิจ อยู่ในพื้นที่ประสบภัยตามพื้นที่ประกาศของราชการ ( คลิก http://portal.disaster.go.th/portal/public/index.do;jsessionid=142F64F78C1C3CBA1605E96098FA77C9#dataTable ) และมีสถานะการชำระหนี้เป็นปกติ
ผู้สนใจ สามารถติดต่อสอบถามการเข้าร่วมมาตรการได้ที่ ไอแบงก์ สาขาที่ใช้บริการ ตั้งแต่วันนี้ – 15 มกราคม 2564 หรือสอบถามข้อมูลเพิ่มเติมได้ที่ iBank Call Center 1302
วิธีตรวจสอบพื้นที่ประสบอุทกภัย ปี 2563 ตามประกาศราชการ
1. เข้าสู่เว็บไซต์ http://portal.disaster.go.th/portal/public/index.do;jsessionid=142F64F78C1C3CBA1605E96098FA77C9#dataTable
2. เลือกจังหวัดที่ต้องการค้นหา
3. เลือกประเภทภัย เลือก อุทกภัย
4. เลือกสถานะ เลือก ประกาศเขตพื้นที่ประสบสาธารณภัย
5. กดค้นหา
*หมายเหตุ:
1. "อัตรากำไร/ผลตอบแทน ผลิตภัณฑ์ธนาคารมิใช่ดอกเบี้ยหรือเป็นคำเรียกแทนดอกเบี้ย แต่มาจากหลักการที่ใช้ในการทำธุรกรรมที่ถูกต้องตามหลักการอิสลาม"
2. อัตราผลตอบแทนที่คาดว่าจะได้รับ คืออัตราที่คำนวณได้จากประมาณการรายได้ของธนาคารและอัตราสัดส่วนการแบ่งผลตอบแทนเงินฝาก ซึ่งอัตราผลตอบแทนที่คาดว่าจะได้รับอาจจะต่ำกว่าหรือสูงกว่าอัตราผลตอบแทนเงินฝากที่ธนาคารประกาศเมื่อครบกำหนดการฝาก
วันพฤหัสบดีที่ 17 ธันวาคม 2563
"ยุติธรรม" ประชุมคณะกรรมการตรวจสอบทรัพย์สิน ครั้งที่ ๒๗/๒๕๖๓
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม ในฐานะประธานคณะกรรมการตรวจสอบทรัพย์สิน เป็นประธานการประชุมคณะกรรมการตรวจสอบทรัพย์สิน ครั้งที่ ๒๗/๒๕๖๓
ในวันจันทร์ที่ ๑๔ ธันวาคม ๒๕๖๓ เวลา ๐๘.๓๐ น.
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม
ในฐานะประธานคณะกรรมการตรวจสอบทรัพย์สิน
เป็นประธานการประชุมคณะกรรมการตรวจสอบทรัพย์สิน ครั้งที่ ๒๗/๒๕๖๓
ซึ่งเป็นการดำเนินการตามพระราชบัญญัติมาตรการในการปราบปราม
ผู้กระทำความผิดเกี่ยวกับยาเสพติด พ.ศ. ๒๕๓๕
โดยมี พันตำรวจตรี สุริยา สิงหกมล รองเลขาธิการคณะกรรมการป้องกันและปราบปรามยาเสพติด
ในฐานะผู้ช่วยเลขานุการคณะกรรมการตรวจสอบทรัพย์สิน พร้อมด้วยคณะกรรมการตรวจสอบทรัพย์สิน เข้าร่วมฯ
ณ ห้องประชุมกฤษณะ ผลอนันต์ อาคาร ๓ ชั้น ๒
สำนักงานคณะกรรมการป้องกันและปราบปรามยาเสพติด เขตดินแดง กรุงเทพฯ
โดยที่ประชุมได้รับทราบรายงานผลการดำเนินงานตรวจสอบทรัพย์สินรายงานผลการดำเนินการของกองทุนป้องกันและปราบปรามยาเสพติด
รวมทั้งพิจารณาการดำเนินการตรวจสอบทรัพย์สิน จำนวน ๓๕ คดี รวมมูลค่าทรัพย์สิน ๒๑,๓๓๓,๘๑๕.๒๙ บาท
โดยแยกเป็นคดีที่มีมูลค่าเกิน ๑ ล้านบาทขึ้นไป จำนวน ๔ คดี รวมมูลค่าทรัพย์สิน ๑๕,๓๐๑,๗๘๗.๕๓ บาท
และเป็นคดีที่มีมูลค่าไม่เกิน ๑ ล้านบาท จำนวน ๓๑ คดี รวมมูลค่าทรัพย์สิน ๖,๐๓๒,๐๒๗.๗๖ บาท
สำหรับการประชุมคณะกรรมการตรวจสอบทรัพย์สิน เป็นกระบวนการในการบังคับใช้กฎหมายการริบทรัพย์
เพื่อตัดโอกาสในการกลับมาเป็นผู้กระทำความผิดเกี่ยวกับยาเสพติดซ้ำ
และไม่ให้ผู้กระทำความผิดดังกล่าว ได้รับประโยชน์ใดจากทรัพย์สินที่ได้มาจากการค้ายาเสพติด
นำมาซึ่งการสร้างความมั่นคงปลอดภัยให้ประชาชนจากปัญหายาเสพติด
วันพฤหัสบดีที่ 17 ธันวาคม 2563
สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ประทานไฟพระฤกษ์ให้แก่กระทรวงวัฒนธรรม
สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ประทานไฟพระฤกษ์ให้แก่กระทรวงวัฒนธรรม
วันที่ ๑๖ ธันวาคม ๒๕๖๓ เวลา ๑๖.๐๐ น. สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ประทานไฟพระฤกษ์ให้แก่กระทรวงวัฒนธรรม เพื่อเชิญไปถวายเจ้าคณะจังหวัดทุกจังหวัดทั่วประเทศ สำหรับจุดประกอบในพิธีสวดมนต์ข้ามปี ถวายพระราชกุศล เสริมสิริมงคลทั่วไทย พ.ศ.๒๕๖๔ โดยมี นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นผู้แทนเข้ารับการประทาน พร้อมด้วย นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม นางยุพา ทวีวัฒนะกิจบวร ปลัดกระทรวงวัฒนธรรม ผู้บริหารกระทรวงวัฒนธรรม และพุทธศาสนิกชน ร่วมรับเสด็จ ณ วัดราชบพิธสถิตมหาสีมาราม กรุงเทพฯ
วันพฤหัสบดีที่ 17 ธันวาคม 2563
กบข. เผยผลวิจัยโครงการ GPF Most Admired Brands ประจำปี 2563
กบข. ร่วมกับนิตยสารแบรนด์เอจ จัดโครงการ GPF Most Admired Brands ประจำปี 2563 เผยผลสำรวจความพึงพอใจต่อสินค้าและบริการที่สมาชิกชื่นชอบ พร้อมขยายผลโครงการ ต่อยอดพัฒนาสิทธิพิเศษสวัสดิการเพื่อให้สมาชิกได้รับสิทธิประโยชน์มากยิ่งขึ้น
ดร.ศรีกัญญา ยาทิพย์ เลขาธิการคณะกรรมการ กองทุนบำเหน็จบำนาญข้าราชการ (กบข.) เปิดเผยว่า กบข. ร่วมกับนิตยสารแบรนด์เอจ (BrandAge) จัดโครงการวิจัยทัศนคติ ความพึงพอใจ และความชื่นชอบของสมาชิก กบข. ที่มีต่อสินค้าและบริการ ประจำปี 2563 (GPF Most Admired Brands 2020) เพื่อศึกษาความคิดเห็น ทัศนคติ และความพึงพอใจของสมาชิกที่มีต่อแบรนด์ในมุมมองต่างๆ โดยสำรวจความคิดเห็นของสมาชิกจำนวน 7,530 คน ครอบคลุมสวัสดิการ 6 หมวดยอดนิยม ได้แก่ สินเชื่อบุคคล สินเชื่อรถยนต์ ประกันชีวิต ประกันภัย ร้านหนังสือ และบริการเครือข่ายโทรศัพท์
จากผลสำรวจพบว่า 5 ปัจจัยสำคัญที่ทำให้สมาชิกตัดสินใจซื้อสินค้าและบริการที่ กบข. นำมาจัดสิทธิพิเศษให้ ได้แก่ 1. การโปรโมทสิทธิพิเศษผ่าน My GPF Application 2. แบรนด์มีนวัตกรรมหรือสินค้าใหม่อยู่เสมอ 3. สมาชิกรู้สึกว่าแบรนด์นั้นเหมาะสมกับตนเอง 4. แบรนด์ให้ราคาถูกและส่วนลดพิเศษ และ 5. แบรนด์มีการจัดกิจกรรมเพื่อช่วยเหลือสังคมอยู่เสมอ
นอกจากนี้ ทีมวิจัยของนิตยสารแบรนด์เอจยังได้วิเคราะห์ประมวลผลสำรวจ และจัดอันดับรางวัลแบรนด์ที่น่าเชื่อถือและความพึงพอใจของสมาชิกที่มีต่อสินค้าและบริการ ซึ่งแบ่งออกเป็น 3 ประเภทรางวัล ดังนี้
ประเภทที่ 1 รางวัลแบรนด์ที่น่าเชื่อถือที่สุดและสมาชิก กบข. ใช้บริการมากที่สุด คือ ทิพยประกันภัย
ประเภทที่ 2 รางวัลแบรนด์ที่น่าเชื่อถือที่สุด ตามหมวดสวัสดิการยอดนิยม ได้แก่ หมวดเครือข่ายโทรศัพท์เคลื่อนที่ คือ เอไอเอส, หมวดร้านหนังสือ คือ ซีเอ็ด, หมวดสินเชื่อบุคคล คือ ธนาคารกรุงไทย, หมวดประกันชีวิต คือ เอไอเอ และหมวดสินเชื่อรถยนต์ คือ กรุงศรีออโต้
ประเภทที่ 3 รางวัลแบรนด์ที่น่าเชื่อถือ ตามปัจจัยความไว้วางใจของสมาชิกตามหมวดสินค้าและบริการ ได้แก่ หมวดเครือข่ายโทรศัพท์เคลื่อนที่ที่น่าเชื่อถือและมีความคุ้มค่ามากที่สุด คือ ทรูมูฟเอช, หมวดสินเชื่อรถยนต์ที่น่าเชื่อถือและสมาชิก กบข. มีความคุ้นเคยมากที่สุด คือ ธนชาต DRIVE, หมวดประกันชีวิตที่น่าเชื่อถือและเป็นแบรนด์ที่เหมาะสมกับสมาชิก กบข. มากที่สุด คือ ไทยประกันชีวิต และหมวดประกันชีวิตที่น่าเชื่อถือและมีความรับผิดชอบต่อสังคมมากที่สุด คือ เมืองไทยประกันชีวิต
ทั้งนี้ การทำโครงการวิจัยดังกล่าวจะช่วยทำให้ กบข. เข้าใจสมาชิกมากยิ่งขึ้น โดย กบข. จะนำผลวิจัยเข้าหารือกับพันธมิตรสวัสดิการ เพื่อปรับปรุงและพัฒนาสินค้า บริการ สิทธิพิเศษต่างๆ ให้ตรงกับความต้องการของสมาชิกมากยิ่งขึ้น ตลอดจนเจรจาคัดสรรผลิตภัณฑ์บริการร่วมกับพันธมิตรสวัสดิการรายใหม่ เพื่อมอบสิทธิพิเศษสวัสดิการที่หลากหลายและเป็นประโยชน์สูงสุดให้กับสมาชิก กบข. อย่างต่อเนื่อง
เกี่ยวกับ กบข. กองทุนบำเหน็จบำนาญข้าราชการ (กบข.) จัดตั้งขึ้นตาม พ.ร.บ. กองทุนบำเหน็จบำนาญข้าราชการ พ.ศ. 2539 เพื่อเป็นหลักประกันการจ่ายบำเหน็จบำนาญและให้ประโยชน์ตอบแทนการรับราชการแก่ข้าราชการเมื่อออกจากราชการ ส่งเสริมการออมทรัพย์ของสมาชิก และจัดสวัสดิการและสิทธิประโยชน์อื่นให้แก่สมาชิก กบข. มีสถานะเป็นองค์กรของรัฐจัดตั้งขึ้นตามกฎหมายเฉพาะไม่มีสถานะเป็นส่วนราชการหรือรัฐวิสาหกิจ มีคณะกรรมการ กบข. เป็นผู้กำหนดนโยบาย ปัจจุบัน กบข. มีสมาชิกประมาณ 1.1 ล้านคน มีมูลค่าสินทรัพย์สุทธิประมาณ 1.02 ล้านล้านบาท (ข้อมูล ณ 30 พ.ย.. 2563)
สอบถามข้อมูลเพิ่มเติมสำหรับสื่อมวลชน :
ฝ่ายประชาสัมพันธ์องค์กร: รวิวรรณ ทิวาเจริญ (พลอย) 0-2636-1000 ต่อ 264 , raviwan@gpf.or.th
วันพฤหัสบดีที่ 17 ธันวาคม 2563
กระทรวงยุติธรรมร่วมมือกับมหาวิทยาลัยบูรพา จัดโครงการประชุมเชิงปฏิบัติการการตรวจประเมินผลโภชนาการอาหารสำหรับผู้ต้องขัง
นายวิทยา สุริยะวงศ์ รองปลัดกระทรวงยุติธรรม เป็นประธานในพิธีเปิดโครงการประชุมเชิงปฏิบัติการการตรวจประเมินผลโภชนาการอาหารสำหรับผู้ต้องขัง
ในวันพฤหัสบดีที่ ๑๗ ธันวาคม ๒๕๖๓ เวลา ๐๙.๓๐ น. ณ ห้องประชุมวายุภักษ์ ๖ ชั้น ๕ โรงแรมเซ็นทรา บาย เซ็นทาราศูนย์ราชการและคอนเวนชันเซ็นเตอร์ นายวิทยา สุริยะวงศ์ รองปลัดกระทรวงยุติธรรม เป็นประธานในพิธีเปิดโครงการประชุมเชิงปฏิบัติการการตรวจประเมินผลโภชนาการอาหารสำหรับผู้ต้องขัง ซึ่งจัดขึ้นโดยกระทรวงยุติธรรมร่วมกับมหาวิทยาลัยบูรพา มีวัตถุประสงค์เพื่อรายงานข้อค้นพบใหม่เกี่ยวกับระบบและกลไกการบริหารงานสูทกรรม คุณภาพของอาหาร และสุขภาวะของผู้ต้องขัง พร้อมทั้งระดมข้อคิดเห็นจากผู้ที่มีส่วนเกี่ยวข้องด้านคุณภาพโภชนาการอาหารของผู้ต้องขังในทุก ๆ ภาคส่วน โดยมี นายวีระกิตติ์ หาญปริพรรณ์ รองอธิบดีกรมราชทัณฑ์ ผู้ช่วยศาสตราจารย์ ดร.วศิน ยุวนะเตมีย์ รองอธิการบดีมหาวิทยาลัยบูรพา และผู้เกี่ยวข้องเข้าร่วมฯ
ทั้งนี้ รองปลัดกระทรวงยุติธรรม ได้มอบนโยบายการดูแลคุณภาพชีวิตของผู้ต้องขัง โดยเน้นย้ำเรื่องของคุณภาพโภชนาการอาหารสำหรับผู้ต้องขังในเรือนจำ/ทัณฑสถานทั่วประเทศ จัดอาหารให้มีความเหมาะสมทั้งในเชิงปริมาณและคุณภาพ เพื่อให้ผู้ต้องขังได้รับการดูแลด้านอาหารตามหลักสิทธิมนุษยชนที่พึงมี และให้เป็นไปตามมาตรฐานความโปร่งใสของเรือนจำ ๕ ด้าน
วันพฤหัสบดีที่ 17 ธันวาคม 2563
นายกรัฐมนตรีสั่งเข้มงวดการจัดกิจกรรมช่วงเทศกาลปีใหม่ วอนประชาชนปฏิบัติตามมาตรการ ใส่หน้ากากอนามัย  และล้างมือให้สะอาด ป้องกันโควิด -19  เพื่อให้เป็นช่วงเวลาแห่งความสุข
นายกรัฐมนตรีสั่งเข้มงวดการจัดกิจกรรมช่วงเทศกาลปีใหม่ วอนประชาชนปฏิบัติตามมาตรการ ใส่หน้ากากอนามัย กินร้อนช้อนกลาง และล้างมือให้สะอาด ป้องกันโควิด -19  เพื่อให้เป็นช่วงเวลาแห่งความสุขร่วมกัน
วันนี้ (17 ธ.ค.63) เวลา 11.30 น. ณ ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เปิดเผยภายหลังการประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ว่า ที่ประชุม ศบค. เตรียมมาตรการล่วงหน้าในช่วงเทศกาลปีใหม่ หลายอย่างเดินหน้าไปได้ด้วยดี ทั้งนี้ ได้กำชับทุกหน่วยงาน และทหาร ตำรวจให้เพิ่มความระมัดระวัง เข้มงวดตรวจสอบทุกเส้นทางให้มากยิ่งขึ้น โดยเฉพาะตามแนวชายแดน รวมถึงการจัดงานและกิจกรรมในช่วงเทศกาลปีใหม่ โดยต้องมีมาตรการที่รัดกุมให้เกิดความปลอดภัยเพื่อให้ทุกคนมีความสุข และไม่เกิดความทุกข์จากการติดเชื้อโควิด-19 ภายหลังปีใหม่ผ่านไปแล้ว จึงขอให้ทุกคนได้ช่วยกันปฏิบัติตามมาตรการที่ ศบค.กำหนดทั้งการใส่หน้ากากอนามัยและหน้ากากผ้าอยู่เสมอ กินร้อนช้อนกลาง หมั่นล้างมือให้สะอาด ตลอดจนผู้ประกอบการร่วมกันใช้แพลตฟอร์มไทยชนะ ซึ่งจะทำให้ประเทศปลอดภัยจากการแพร่ระบาดของโรคติดเชื้อไวรัสโคโรนา 2019 (โควิด-19) ระยะที่ 2 และสามารถฟื้นตัวได้เร็วขึ้น พร้อมย้ำถึงการดำเนินการทุกอย่างรัฐบาลทำอย่างละเอียดถี่ถ้วนในการดูแลความปลอดภัยให้กับประชาชนในประเทศและคนต่างประเทศที่จะเดินทางเข้ามาประเทศไทยเพื่อประกอบการธุรกิจต่าง ๆ
นายกรัฐมนตรียืนยันรัฐบาลทำอย่างเต็มที่ในการแก้ปัญหาสถานการณ์ โควิด-19 โดยขออย่านำเสนอข้อมูลที่บิดเบือนว่ารัฐบาลไม่ได้ทำอะไรทั้งสิ้น ทั้งนี้ในส่วนกรณีที่การทุจริตโครงการต่าง ๆ ที่รัฐบาลช่วยเหลือประชาชน ทั้งโครงการคนละครึ่งและ "เราเที่ยวด้วยกัน" นั้น ได้สั่งให้ดำเนินคดีตามกฎหมายกับผู้ที่กระการทุจริตหรือโกงทั้งหมดแล้ว ซึ่งขณะนี้พบว่ามีจำนวนกว่า 200 ราย อย่างไรก็ตามการแก้ไขปัญหาการทุจริตไม่ใช่ให้รัฐทำฝ่ายเดียวแต่ทุกคนต้องร่วมมือกันทั้งผู้ให้ ผู้รับ และผู้อำนวยความสะดวก โดยต้องให้ข้อมูลมาเพื่อจะได้จับกุมได้ถูกต้อง
พร้อมกันนี้ นายกรัฐมนตรี ได้ขอความร่วมมือประชาชนช่วยกันเดินหน้าทำให้บ้านเมืองสงบปลอดภัยในช่วงปีใหม่ เพื่อให้เป็นช่วงเวลาแห่งความสุขร่วมกันของทุกคนทั้งรัฐบาลและประชาชน ซึ่งในช่วงปีใหม่เจ้าหน้าที่และข้าราชการทุกคนก็ทำงานอย่างเต็มที่ไม่มีวันหยุดเพื่ออำนวยความสะดวกให้กับประชาชนในการเดินทางให้มีความปลอดภัย
----------------
กลุ่มประชาสัมพันธ์และเผยแพร่ สำนักโฆษก
วันศุกร์ที่ 18 ธันวาคม 2563
“สุชาติ” ชง GLP เข้าสู่ สปก. มุ่งแสดงให้นานาชาติรับรู้ ผู้ประกอบการไทยมีจริยธรรมในการจ้างแรงงาน
“สุชาติ” รมว.แรงงาน มอบ กสร. มุ่งส่งเสริมให้ผู้ประกอบการแสดงความมุ่งมั่นรับผิดชอบต่อสังคมด้านแรงงานโดยนำแนวปฏิบัติการใช้แรงงานที่ดี (GLP) ไปใช้ เพื่อแสดงให้นานาชาติรับรู้ว่า ผู้ประกอบการไทยมีจริยธรรมในการจ้างแรงงานสร้างความเข้มแข็งและจุดเด่นทางธุรกิจ
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) เปิดเผยว่า นายสุชาติ ชมกลิ่น รัฐมนตรีว่าการกระทรวงแรงงาน มีความมุ่งหวังที่จะยกระดับและเพิ่มขีดความสามารถในการแข่งขันทางการค้าของผู้ประกอบการไทย โดยการแสดงออกถึงความรับผิดชอบทางสังคมด้านแรงงาน เพื่อให้นานาชาติรับรู้ว่าผู้ประกอบการไทยมีจริยธรรมในการจ้างแรงงาน เพราะปัจจุบันในเวทีการค้าโลกให้ความสำคัญอย่างมาก ในเรื่องของการประกอบธุรกิจอย่างมีจริยธรรม ไม่มีการใช้แรงงานบังคับ ไม่มีการค้ามนุษย์ด้านแรงงาน และยังเป็นปัจจัยสำคัญประการหนึ่ง ที่ประเทศคู่ค้านำมาพิจารณาในการสั่งซื้อสินค้าหรือบริการ ซึ่งส่งผลอย่างยิ่งต่อการเพิ่มโอกาสทางธุรกิจของสถานประกอบกิจการไทยและการพัฒนาเศรษฐกิจของประเทศ ดังนั้น จึงได้ สั่งการให้ กสร. มุ่งส่งเสริมให้นายจ้าง สถานประกอบกิจการ นำแนวปฏิบัติการใช้แรงงานที่ดี (Good Labour Practices: GLP) ไปใช้ในการบริหารจัดการด้านแรงงาน เพราะเป็นเครื่องมือที่มีประสิทธิภาพในการเสริมสร้างให้แรงงานมีคุณภาพชีวิตที่ดี มีสภาพการทำงานที่เป็นธรรม ป้องกันการค้ามนุษย์ด้านแรงงานในทุกรูปแบบ อันจะทำให้สถานประกอบกิจการไทยมีความเข้มแข็ง และสร้างจุดเด่นทางธุรกิจได้
อธิบดี กสร. กล่าวเสริมว่า แนวปฏิบัติการใช้แรงงานที่ดี (Good Labour Practices) หรือที่เรียกว่า GLP นั้น เป็นแนวทางพื้นฐานเบื้องต้นก่อนเข้าสู่ระบบมาตรฐานแรงงานไทย (มรท.8001-2563) ในการปรับปรุงสภาพการจ้างและสภาพการทำงานด้วยความสมัครใจ เพื่อให้สถานประกอบกิจการมีการจ้างแรงงานสอดคล้องกับกฎหมายเทียบได้กับมาตรฐานแรงงานสากล โดยใช้หลักการ 4 ไม่ 6 มี มาเป็นแนวปฏิบัติ ได้แก่ ไม่มีการใช้แรงงานเด็ก, ไม่มีการใช้แรงงานบังคับ, ไม่มีการเลือกปฏิบัติ, ไม่มีการค้ามนุษย์ และ มีระบบจัดการและการบริหารแรงงาน, มีเสรีภาพในการสมาคม, มีโอกาสแลกเปลี่ยนความเห็นกับนายจ้าง, มีสภาพแวดล้อมการทำงานที่ปลอดภัย, มีการจัดการสุขอนามัยและของเสีย และมีสวัสดิการที่เหมาะสม ซึ่งสามารถทำได้ง่ายไม่ซับซ้อน ทั้งนี้ หากสถานประกอบกิจการใดสนใจ สอบถามเพิ่มเติมได้ที่ สำนักพัฒนามาตรฐานแรงงาน กรมสวัสดิการและคุ้มครองแรงงาน 0 22468370, 0 2246 8294 หรือโทร.1506 กด 3 หรือ 1546 http://tls.labour.go.th
วันศุกร์ที่ 18 ธันวาคม 2563
การประชุมและศึกษาดูงานเครื่องสกัดสารสำคัญด้วยของเหลวสถานะวิกฤติขั้นสูง Supercritical Fluids Extraction (SFE)
นายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม เข้าร่วม การประชุมและศึกษาดูงานเครื่องสกัดสารสำคัญด้วยของเหลวสถานะวิกฤติขั้นสูง Supercritical Fluids Extraction (SFE) ณ บริษัท ไทยเสกสรร จำกัด จังหวัดสมุทรปราการ
วันนี้ (17 ธันวาคม 2563) นายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม เข้าร่วมประชุมและศึกษาดูงานนวัตกรรมเทคโนโลยีการสกัดสารสำคัญ และเครื่องสกัดสารสำคัญด้วยของเหลวสถานะวิกฤติขั้นสูง Supercritical Fluids Extraction (SFE) ด้วยกรรมวิธีพิเศษเฉพาะของ ABH Genesis พร้อมเยี่ยมโรงงานผลิตของบริษัท เอเชีย ไบโอฮีลลิ่ง จำกัด เพื่อยกระดับคุณภาพของสารสกัดต้นน้ำที่ต่ำกว่ามาตรฐานให้เป็นสารที่สกัดจากชีววัตถุที่มีประสิทธิภาพที่ดี อีกทั้งสามารถเพิ่มศักยภาพในการดูดซึมสารสำคัญ รวมทั้งปรับลด/จำกัด สารที่ไม่ต้องการ เพิ่มคุณภาพของสินค้า และการแปรรูปต่าง ๆ ผลักดันให้เกิดผลประโยชน์ต่อการขับเคลื่อนเชิงอุตสาหกรรม และระบบเศรษฐกิจต่อไป โดยมี นายจุลพงษ์ ทวีศรี รองปลัดกระทรวงอุตสาหกรรม และอุตสาหกรรมจังหวัดสมุทรปราการ ร่วมด้วย ณ บริษัท ไทยเสกสรร จำกัด จังหวัดสมุทรปราการ
วันศุกร์ที่ 18 ธันวาคม 2563
รมช.ธรรมนัส ส่งเสริมการลด ละ เลิก การเผา โดยให้ใช้วิธีการไถกลบและการผลิตปุ๋ยอินทรีย์
รมช.ธรรมนัส ส่งเสริมการลด ละ เลิก การเผา โดยให้ใช้วิธีการไถกลบและการผลิตปุ๋ยอินทรีย์ เพื่อป้องกันหมอก ควันไฟ และปริมาณฝุ่นละอองขนาดเล็กในพื้นที่เกษตรภาคเหนือ
ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ เปิดเผยภายหลังเป็นประธานพิธีเปิดงานโครงการส่งเสริมการไถกลบและการผลิตปุ๋ยอินทรีย์ เพื่อป้องกันหมอกและควันไฟในพื้นที่เกษตรภาคเหนือ ณ บ้านตุ้มเหนือ ต.ท่าจำปี จ.พะเยา ว่า ปัญหาหมอกและควัน ที่เกิดจากไฟป่า และการเผาเศษวัสดุทางการเกษตร ก่อให้เกิดผลกระทบกับสุขภาพของประชาชน รวมทั้งยังสร้างความเสียหายทางเศรษฐกิจและการท่องเที่ยวของประเทศเป็นอย่างมาก เพื่อเป็นการตระหนักถึงปัญหาและผลกระทบที่เกิดขึ้น จึงได้มีการกําหนดนโยบาย และมาตรการต่างๆในการป้องกันและบรรเทาปัญหาเหล่านี้ สําหรับสถานการณ์ปัญหาหมอกควันที่เกิดขึ้นทุกๆปีในพื้นที่จังหวัดพะเยานั้น จะพบว่าปริมาณฝุ่นละอองขนาดเล็ก เกินเกณฑ์มาตรฐาน อยู่ในระดับที่มีส่งผลกระทบต่อสุขภาพ เศรษฐกิจและสังคมในพื้นที่เป็นอย่างมาก โดยในปี 2563 ระหว่างเดือนมกราคมถึงเดือนพฤษภาคม มีพื้นที่เผาไหม้ใน 9 จังหวัดภาคเหนือ รวมทั้งสิ้น 9,483 จุด มีปริมาณฝุ่นละอองขนาดเล็ก กว่า 10 ไมครอน หรือ PM10 ในอากาศเกินค่ามาตรฐานคุณภาพอากาศ สาเหตุของการเผาเศษวัสดุในพื้นที่ เกษตร เพื่อเตรียมแปลงปลูกพืชในฤดูถัดไป โดยเฉพาะข้าวโพดเลี้ยงสัตว์ อีกเหตุผลหนึ่งของการที่เกษตรกรเลือกใช้วิธีการจํากัดเศษวัสดุโดยวิธีการเผา เนื่องจากเกษตรกรไม่มีทุนในการกําจัดเศษวัสดุในวิธีที่เป็นมิตรกับสิ่งแวดล้อม
“การเผาเศษวัสดุนั้น เป็นการสร้างก๊าซเรือนกระจก สร้างมลพิษทางอากาศ พื้นที่ป่าเสื่อมโทรม สูญเสียธาตุอาหารในดิน ทําลายโครงสร้างดินที่เหมาะสม ทําลายห่วงโซ่อาหาร และการไถเตรียมพื้นที่ปลูกด้วยรถแทรกเตอร์นั้นมีค่าใช้จ่ายสูง เพื่อเป็นการบรรเทาและแก้ปัญหาเร่งด่วนที่จะเกิดขึ้น จึงส่งเสริมและกระตุ้นให้เกษตรกร ลด ละ เลิก การเผา และดําเนินการไถกลบเศษวัสดุทาง การเกษตร ในพื้นที่ 6,660 ไร่ ที่มีการใช้ประโยชน์ที่ดิน ในการปลูก ข้าว ข้าวโพด และอื่นๆ พร้อมส่งเสริมและบริหารจัดการเศษวัสดุทางการเกษตรตามหลักวิชาการ นํามาผลิตปุ๋ยหมัก เพื่อการปรับปรุงบํารุงดิน การอนุรักษ์ทรัพยากรดินและน้ําให้สามารถใช้ประโยชน์ได้อย่างยั่งยืน และป้องกันการเกิดจุดความร้อน (Hotspot) และลดผลกระทบทางสิ่งแวดล้อมจากการเผา” ร้อยเอก ธรรมนัส กล่าว
ทั้งนี้ สถานีพัฒนาที่ดินพะเยา เป็นหน่วยงานหนึ่งซึ่งส่งเสริมให้เกษตรกร ลด ละ เลิก การเผาเศษวัสดุทาง การเกษตร จึงมีมาตรการในการเฝ้าระวัง ติดตามสถานการณ์ ซึ่งหากสามารถทราบถึงพื้นที่ที่อ่อนไหวต่อการเผาเศษพืช เศษวัสดุทางการเกษตร จะทําให้เจ้าหน้าที่ของรัฐสามารถดําเนินการการรณรงค์ ส่งเสริม ลด ละ เลิก การเผา บริหารจัดการเศษวัสดุทางการเกษตร และเข้าถึงเกษตรกรได้อย่างถูกต้องตรงกับพื้นที่เป้าหมาย
วันศุกร์ที่ 18 ธันวาคม 2563
‘จับกัง1’  ห่วงโควิดระบาดเข้าประเทศ แนะนายจ้างสอดส่องลูกจ้างต่างด้าว
นายสุชาติ ชมกลิ่น  รัฐมนตรีว่าการกระทรวงแรงงาน ห่วงโรคโควิด-19 ระบาดซ้ำ มอบกรมการจัดหางาน แนะนายจ้าง/สถานประกอบการที่จ้างแรงงานต่างด้าว พูดคุยทำความเข้าใจป้องกันการลักลอบ ออก-เข้าประเทศ พร้อมย้ำฉลองคริสต์มาส-ปีใหม่ต้องปฏิบัติตามมาตรการป้องกันโรค
นายสุชาติ พรชัยวิเศษกุล อธิบดีกรมการจัดหางาน (กกจ.) เปิดเผยว่า นายสุชาติ ชมกลิ่น รัฐมนตรีว่าการกระทรวงแรงงาน ห่วงใยแรงงานต่างด้าว 3 สัญชาติ (กัมพูชา ลาว และเมียนมา) และนายจ้าง/สถานประกอบการ หวั่นแรงงานต่างด้าวต้องการเดินทางร่วมงาน เทศกาลคริสมาสต์-ปีใหม่ กิจกรรมเฉลิมฉลองตามประเพณี ที่ประเทศภูมิลำเนา จนเกิดการลักลอบออก-เข้าประเทศตามช่องทางธรรมชาติ กำชับกรมการจัดหางาน แนะนายจ้างพูดคุยทำความเข้าใจกับลูกจ้างเพื่อสร้างจิตสำนึกด้านความปลอดภัยร่วมกัน หากจัดกิจกรรมที่มีการรวมตัวกันหลายคน ต้องปฏิบัติตามมาตรการป้องกันโรคที่กระทรวงสาธารณสุขกำหนดอย่างเคร่งครัด เช่น สวมหน้ากากอนามัยหรือหน้ากากผ้าตลอดเวลาที่ร่วมกิจกรรม ล้างมือบ่อย ๆ หรือทำความสะอาดด้วยเจลแอลกอฮอล์ เว้นระยะห่างระหว่างกันอย่างน้อย 1 เมตร ทำความสะอาด เช็ดถูพื้นผิว วัสดุอุปกรณ์ ที่ใช้ในการจัดกิจกรรมอย่างสม่ำเสมอ ดูแลตนเอง ตระหนักถึงความปลอดภัยของตัวเอง และคนรอบข้างให้มาก
“ หากเจ้าหน้าที่ตรวจสอบพบแรงงานต่างด้าวลักลอบเดินทางออกจากประเทศไทย และเดินทางกลับเข้ามาใหม่จะถูกดำเนินคดี และผลักดันส่งกลับประเทศ หรือหากมีเหตุอันควรสงสัยว่าแรงงานต่างด้าวดังกล่าว น่าจะเดินทางกลับเข้าไปในพรมแดนประเทศเพื่อนบ้าน และลักลอบเดินทางกลับเข้ามาในประเทศไทยจะถูกส่งตัวไปยังสถานที่กักกันตัวเป็นเวลา 14 วัน เพื่อตรวจหาสารพันธุกรรมของเชื้อไวรัสโคโรนา 2019 (COVID-19) โดยนายจ้างต้องรับผิดชอบค่าใช้จ่ายในการกักตัวและตรวจหาเชื้อดังกล่าว ” อธิบดีกรมการจัดหางาน กล่าวเตือน
วันศุกร์ที่ 18 ธันวาคม 2563
รมช.สาธิต ชวนเที่ยว “แม่ฮ่องสอนปลอดภัย ไปได้ทุกที่”
รัฐมนตรีช่วยว่าการกระทรวงสาธารณสุข ชวนคนไทยเที่ยวปีใหม่ รับอากาศเย็น “แม่ฮ่องสอนปลอดภัย เที่ยวได้ทุกที่” ไม่พบผู้ติดเชื้อ 261 วัน ย้ำระบบสาธารณสุขมีความพร้อม ตรวจคัดกรองเชิงรุกกลุ่มเสี่ยง ขอประชาชนการ์ดไม่ตก
รัฐมนตรีช่วยว่าการกระทรวงสาธารณสุข ชวนคนไทยเที่ยวปีใหม่ รับอากาศเย็น “แม่ฮ่องสอนปลอดภัย เที่ยวได้ทุกที่” ไม่พบผู้ติดเชื้อ 261 วัน ย้ำระบบสาธารณสุขมีความพร้อม ตรวจคัดกรองเชิงรุกกลุ่มเสี่ยง ขอประชาชนการ์ดไม่ตก
วันนี้ (18 ธันวาคม 2563) ที่โรงพยาบาลศรีสังวาลย์ จ.แม่ฮ่องสอน ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยนายแพทย์สมศักดิ์ อรรฆศิลป์ อธิบดีกรมการแพทย์ นายแพทย์ธเรศ กรัษนัยรวิวงค์ อธิบดีกรมสนับสนุนบริการสุขภาพ และนายแพทย์ธงชัย เลิศวิไลรัตนพงศ์ หัวหน้าผู้ตรวจราชการกระทรวงสาธารณสุข และคณะ ตรวจเยี่ยมความพร้อมดูแลประชาชนในสถานการณ์โรคโควิด 19 จังหวัดแม่ฮ่องสอน
ดร.สาธิตกล่าวว่า จังหวัดแม่ฮ่องสอนไม่พบผู้ติดเชื้อโควิด 19 รายใหม่ในพื้นที่กว่า 261 วัน และได้มีการเตรียมความพร้อมระบบสาธารณสุข ที่ผ่านมาได้มีการเฝ้าระวังตรวจคัดกรองเชิงรุกกลุ่มเป้าหมายไปแล้วรวมกว่า 700 ราย อาทิ บุคลากรทางการแพทย์ ผู้ต้องขัง พนักงานขับรถ พนักงานประจำรถ และกลุ่มอื่นตามที่คณะกรรมการโรคติดต่อจังหวัดพิจารณา รวมทั้งแรงงานต่างด้าว การตรวจก่อนการทำหัตถการในโรงพยาบาล ทั้งหมดไม่พบการติดเชื้อ และในเดือนมกราคม – กุมภาพันธ์ 2564 ได้วางแผนการตรวจทางห้องปฏิบัติการเพื่อเฝ้าระวังในประชากรกลุ่มเสี่ยง เช่น แรงงานต่างด้าวในระบบ/ ที่อาศัยอยู่ในหมู่บ้านตามแนวชายแดน, เจ้าหน้าที่และผู้ต้องขังในเรือนจำ และกลุ่มที่เข้ามาอยู่ในศูนย์พักพิงชั่วคราว สำหรับความพร้อมของโรงพยาบาลศรีสังวาลย์ ขณะนี้ปรับระบบบริการรักษาพยาบาลแบบ New Normal มีคลินิกตรวจเฉพาะโรคทางเดินหายใจ ห้องปฏิบัติการชีวโมเลกุล ตรวจหาเชื้อโควิด 19 ได้ 32 ตัวอย่างต่อวัน มีห้องแยก/ ห้องความดันลบ/ หอผู้ป่วยเฉพาะโรคโควิด 19 มีระบบรักษาทางไกลสำหรับผู้ป่วยที่ไม่จำเป็นต้องมาโรงพยาบาล เพื่อลดแออัด ลดความเสี่ยงการรับและแพร่กระจายเชื้อ
“ขอเชิญชวนคนไทยเดินทางไปท่องเที่ยวปีใหม่ รับอากาศเย็น “แม่ฮ่องสอนปลอดภัย เที่ยวได้ทุกที่” มั่นใจได้ว่าจังหวัดแม่ฮ่องสอนได้มีมาตรการเฝ้าระวัง ป้องกันการติดเชื้อเป็นอย่างดี โดยเฉพาะการเฝ้าระวังตามแนวชายแดนประเทศเพื่อนบ้าน ซึ่งมีหลายหน่วยงานร่วมกันสอดส่อง และมี อสม. เจ้าหน้าที่รพ.สต. เป็นกำลังสำคัญดูแลในชุมชน” ดร.สาธิตกล่าว
นายแพทย์ธงชัย เลิศวิไลรัตนพงศ์ หัวหน้าผู้ตรวจราชการกระทรวงสาธารณสุข กล่าวว่า คณะกรรมการโรคติดต่อจังหวัดแม่ฮ่องสอนได้กำหนด 6 มาตรการป้องกันโรคโควิด 19 โดยคัดกรองและเฝ้าระวังผู้ป่วยที่ด่าน สถานพยาบาล และในชุมชน, เตรียมความพร้อมระบบดูแลรักษาและป้องกันการติดเชื้อ ทั้งห้องแยกโรค เครื่องช่วยหายใจ เตียง หอผู้ป่วยแยกโรค ห้องแล็บ บุคลากร และเตรียมสถานที่กักกันโรค (Local Quarantine) 2 แห่ง, ติดตามสถานการณ์ ดำเนินการเฝ้าระวังสอบสวนโรคและติดตามผู้สัมผัสโรค, การสื่อสารความเสี่ยงสถานการณ์รายวันทางไลน์กลุ่มและเฟสบุ๊คศูนย์ข้อมูลโควิด 19 แม่ฮ่องสอน ให้ข้อมูล คำแนะนำประชาชนทางโทรศัพท์, ใช้มาตรการทางสังคมและกฎหมาย โดยออกคำสั่ง/ประกาศจังหวัดที่เกี่ยวข้องกับการป้องกันและควบคุมโรค เช่นการสั่งปิดจุดผ่อนปรนการค้าชั่วคราว 5 แห่งที่ยังมีผลบังคับใช้จนถึงขณะนี้ และมีระบบการประสานงานและจัดการข้อมูลโควิด 19 รายงานผลการดำเนินงานทุกวัน
*************************************** 18 ธันวาคม 2563
********************************************
วันศุกร์ที่ 18 ธันวาคม 2563
"สุชาติ" ยันจ๊อบเอ็กซ์โป ประสบความสำเร็จ หลัง 3 เดือน จ้างงานแล้วเกือบ 4 แสนอัตราจากเป้า 1 ล้านอัตรา
แจง ตัวเลขจ้างงานเด็กจบใหม่น้อย เพราะเพียงเสี้ยวเดียวของการจ้างงานทั้งระบบ  หลังธุรกิจหลักเริ่มฟื้นตัว ลั่นมีงบจ้างงานเด็กจบใหม่รองรับเม.ย. 64
วันที่ 18 ธ.ค. 2563 ที่ทำเนียบรัฐบาล นายสุชาติ ชมกลิ่น รัฐมนตรีว่าการกระทรวงแรงงาน กล่าวถึงความคืบหน้าการจ้างงานภายหลังการจัดมหกรรมจ๊อบเอ็กซ์โป ว่า สำหรับการจัดงานดังกล่าวจำนวน 1 ล้านตำแหน่ง ถือเป็นนโยบายที่ยิ่งใหญ่ของรัฐบาล ซึ่งตัวเลขบรรจุงานล่าสุด คือ 399,072 อัตรา หรือประมาณร้อยละ 40 โดยเป็นการจ้างงานของภาครัฐ 2 แสนอัตรา เอกชน 1 แสนอัตรา และส่งแรงงานไปต่างประเทศ 3 หมื่นอัตรา เป็นต้น โดยใช้เวลาประมาณ 2-3 เดือนหลังการจัดงานจ๊อบเอ็กซ์โป ปลายเดือน ก.ย. ที่ผ่านมา ซึ่งถือว่าประสบความสำเร็จอย่างมาก แต่จากข้อมูลของบางสื่อได้วิเคราะห์ อาจโฟกัสไปที่นักศึกษาจบใหม่ซึ่งถือเป็นเสี้ยวหนึ่งของการจัดงานดังกล่าว ซึ่งมีการจ้างงาน 4 กลุ่ม และนักศึกษาจบใหม่เป็น 1 กลุ่มเท่านั้น
“เราตั้งเป้าจ้างนักศึกษาจบใหม่ 2.6 แสนอัตราก็จริง แต่การจ้างงานนักศึกษาจบใหม่ตั้งแต่เดือน เม.ย.- ต.ค. มีจำนวน 182,000 คน และ ภายหลังการจัดงานจ๊อบเอ็กซ์โปเมื่อปลายเดือนก.ย. ต่อมามีตัวเลขระหว่างวันที่ 1 ต.ค.- 31 ต.ค. มีการจ้างงานคนที่มีอายุต่ำกว่า 25 ปีลงมา 2 หมื่นกว่าอัตรา แต่เข้าระบบ Co-payment หรือจ้างงานเด็กจบใหม่ โดยมีบางสื่อ ระบุว่า จ้างงาน 2,000 อัตรา ผมไปตรวจสอบบริษัทที่ไม่เข้าร่วมโครงการจ้างนักศึกษาจบใหม่ เพราะอยู่ในภาคธุรกิจที่ยังแข็งแรงอยู่ และต้องการสร้างความมั่นคงในชีวิตให้พนักงาน เช่น ธุรกิจยานยนต์ อุตสาหกรรมรถยนต์ สิ่งทอ ซึ่งขณะนี้ฟื้นตัวแล้ว ดังนั้นหากจ้างนักศึกษาจบใหม่ เข้าโครงการนี้ อาจจะไม่ได้รับความมั่นคงในชีวิตเนื่องจากเป็นการจ้างงานปีเดียว ซึ่งบริษัทต่างๆมีความแข็งแรง จึงสามารถจ้างแรงงานปกติได้ อย่างไรก็ตาม รัฐบาลยังมีงบประมาณเพื่อรับนักศึกษาที่จบใหม่ในเดือน เม.ย. ปี 2564"
นายสุชาติ กล่าวว่า สำหรับโครงการ Co-payment รัฐบาลทำขึ้นเนื่องจากมีความเป็นห่วงธุรกิจสตาร์ทอัพ ธุรกิจ SME ที่มีกำลังเม็ดเงินจำนวนน้อย และถือเป็น 1ใน 4 ของงานจ๊อบเอ็กซ์โปเท่านั้นเอง
วันศุกร์ที่ 18 ธันวาคม 2563
รมว.วธ.เป็นประธานในพิธีอัญเชิญไฟพระฤกษ์ประทานจากสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก
รมว.วธ.เป็นประธานในพิธีอัญเชิญไฟพระฤกษ์ประทานจากสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก
วันที่ ๑๘ ธันวาคม ๒๕๖๓ เวลา ๑๐.๓๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานในพิธีอัญเชิญไฟพระฤกษ์ประทานจากสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก เพื่ออัญเชิญไปในการประกอบกิจกรรมสวดมนต์ข้ามปี ถวายพระราชกุศล เสริมสิริมงคลทั่วไทย ประจำปี ๒๕๖๔ โดยมี นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม และผู้บริหารกระทรวงวัฒนธรรม เข้าร่วมพิธี ณ ศูนย์ประชุมกระทรวงวัฒนธรรม ชั้น ๘ กระทรวงวัฒนธรรม กรุงเทพฯ ทั้งนี้ วัฒนธรรมจังหวัดและผู้แทนจากสำนักงานวัฒนธรรมจังหวัด ๗๖ จังหวัดทั่วประเทศ ร่วมพิธีถวายสักการะอัญเชิญไฟพระฤกษ์ประทานหน้าพระรูปสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก เพื่ออัญเชิญไปถวายแด่เจ้าคณะจังหวัดต่างๆ นำไปมอบแก่เจ้าอาวาสวัดที่จัดพิธีสวดมนต์ข้ามปีทั่วประเทศ เพื่อเตรียมความพร้อมในการประกอบพิธีระหว่างวันที่ ๓๑ ธันวาคม ๒๕๖๓ ถึง ๑ มกราคม ๒๕๖๔
วันศุกร์ที่ 18 ธันวาคม 2563
องคมนตรีตรวจเยี่ยมโรงพยาบาลเสาไห้เฉลิมพระเกียรติ 80 พรรษา จังหวัดสระบุรี
องคมนตรีตรวจเยี่ยมการดำเนินงานโรงพยาบาลเสาไห้เฉลิมพระเกียรติ 80 พรรษา จังหวัดสระบุรี เป็นโรงพยาบาล Smart Hospital จัดบริการแบบ New Normal ให้บริการกัญชาทางการแพทย์ และการแพทย์แผนไทยครบวงจร ผู้ป่วยพึงพอใจ
องคมนตรีตรวจเยี่ยมการดำเนินงานโรงพยาบาลเสาไห้เฉลิมพระเกียรติ 80 พรรษา จังหวัดสระบุรีเป็นโรงพยาบาล Smart Hospital จัดบริการแบบ New Normal ให้บริการกัญชาทางการแพทย์ และการแพทย์แผนไทยครบวงจร ผู้ป่วยพึงพอใจ
วันนี้ (18 ธันวาคม 2563) ศาสตราจารย์เกียรติคุณ นายแพทย์เกษม วัฒนชัย องคมนตรี ในฐานะรองประธานกรรมการมูลนิธิเทพรัตนเวชชานุกูล พร้อมด้วยนายแพทย์สมยศ ศรีจารนัย สาธารณสุขนิเทศก์เขตสุขภาพที่ 4 และคณะ ตรวจเยี่ยมให้กำลังใจบุคลากรและติดตามความคืบหน้าการดำเนินงานโรงพยาบาลเสาไห้เฉลิมพระเกียรติ 80 พรรษา จังหวัดสระบุรี
นายแพทย์สมยศ ศรีจารนัย สาธารณสุขนิเทศก์ เขตสุขภาพที่ 4 กล่าวว่า โรงพยาบาลเสาไห้เฉลิมพระเกียรติ 80 พรรษา จังหวัดสระบุรี เป็น Smart Hospital ใช้เทคโนโลยีสารสนเทศในการบริหารจัดการระบบบริการเพิ่มความสะดวกรวดเร็วผู้รับบริการ และปรับระบบบริการแบบ New Normal สำรองเวชภัณฑ์ใช้ได้ 4 เดือนจัดห้องแยกโรค ปรับปรุงระบบระบายอากาศ เตรียมหอผู้ป่วยเฉพาะโรค 40 เตียง มีคลินิกเฉพาะโรคทางเดินหายใจ และเข้มมาตรการป้องกันโรค DMHT ทั้งบุคลากรทางการแพทย์ ผู้ป่วยตลอดเวลาที่อยู่ในโรงพยาบาล นอกจากนี้ ได้เปิดบริการกัญชาทางการแพทย์แบบผสมผสาน บริการการแพทย์แผนไทยครบวงจร มีโรงผลิตยาสมุนไพรที่ได้มาตรฐาน ผ่านการรับรอง GMP WHO ใช้แหล่งวัตถุดิบในพื้นที่ ให้ประชาชนปลูกแล้วนำมาจำหน่ายให้โรงพยาบาล พัฒนาบรรจุภัณฑ์ ส่งเสริมให้ใช้ยาสมุนไพร ทั้งในโรงพยาบาลส่งเสริมสุขภาพตำบล โรงพยาบาล และโรงพยาบาลในจังหวัดสระบุรี ได้ทำ MOU การซื้อขายยาในภาพของเขตสุขภาพที่ 4 ทำวิจัยเพื่อสร้างความเชื่อมั่นในการใช้ยาสมุนไพร มีผู้มารับบริการทั้งนวด อบสมุนไพร ประคบสมุนไพร และการดูแลหลังคลอดด้วยการทับหม้อเกลือจำนวนมาก
นอกจากนี้ ได้จัดโครงการพาหมอไปหาคนไข้ จัดตั้งคลินิกโรคเรื้อรังร่วมกับเครือข่าย เน้นการรับรู้เรื่องโรค การปรับพฤติกรรมตนเอง ที่โรงพยาบาลส่งเสริมสุขภาพตำบลจำนวน 13 แห่ง ผู้ป่วยเบาหวานสามารถควบคุมระดับน้ำตาลได้ เพิ่มขึ้นจาก 28.68 เป็น 38.51 ผู้ป่วยพึงพอใจ ลดค่าใช้จ่ายและประหยัดเวลาของผู้ป่วยและญาติ รวมทั้งดูแลผู้ป่วยระยะกึ่งเฉียบพลันครบวงจร โดยความร่วมมือจากโรงพยาบาลสระบุรี เพื่อให้ผู้ป่วยเข้าถึงบริการมากขึ้น ลดความแออัดของโรงพยาบาลสระบุรี มีผู้ป่วยได้รับการฟื้นฟู 101 คน และดูแลในชุมชน 60 คน มีอาการดีขึ้นสามารถกลับไปทำงานได้ 64 คน เป็นการเพิ่มคุณภาพชีวิตให้กับคนในชุมชน ทั้งยังเป็นโรงพยาบาลเศรษฐกิจพอเพียง มีศูนย์สาธิตการเรียนรู้เศรษฐกิจพอเพียงและภูมิปัญญาท้องถิ่นร่วมกันของชุมชน ปลูกผักสวนครัวผลิตน้ำยาต่าง ๆ ใช้ในโรงพยาบาลและขยายผลสู่ชุมชน
ทั้งนี้ ในปี 2562 ได้รับพระมหากรุณาธิคุณพระราชทานสนับสนุนงบประมาณจัดซื้อเครื่องตรวจอวัยวะคลื่นความถี่สูงชนิดสี 2 หัวตรวจ มูลค่า 930,000 บาท มีผู้รับบริการ 110 คน และเครื่องวัดความดันโลหิตดิจิทัลแบบพกพา 4 เครื่อง และในปีงบ 2563 ได้รับการสนับสนุนยูนิตทำฟัน มูลค่า 460,000 บาท มีผู้รับบริการ 243 คน
วันศุกร์ที่ 18 ธันวาคม 2563
สภา สบช. พร้อมผลิตกำลังคนด้านสาธารณสุขกว่า 5 พันคน ในปีการศึกษา 2564
สภาสถาบันพระบรมราชชนก พร้อมผลิตกำลังคนด้านสาธารณสุขปี 2564 คณะพยาบาลศาสตร์ 3,686 คน และคณะสาธารณสุขศาสตร์และสหเวชศาสตร์ 1,875 คน เพื่อรองรับการดูแลสุขภาพประชาชนในระบบปฐมภูมิ
สภาสถาบันพระบรมราชชนก พร้อมผลิตกำลังคนด้านสาธารณสุขปี 2564 คณะพยาบาลศาสตร์ 3,686 คน และคณะสาธารณสุขศาสตร์และสหเวชศาสตร์ 1,875 คน เพื่อรองรับการดูแลสุขภาพประชาชนในระบบปฐมภูมิ
วันนี้ (18 ธันวาคม 2563) ที่กระทรวงสาธารณสุข จ.นนทบุรี นายแพทย์เกียรติภูมิ วงศ์รจิต ปลัดกระทรวงสาธารณสุข ในฐานะนายกสภาสถาบันพระบรมราชชนก เป็นประธานการประชุมสภาสถาบันพระบรมราชชนก ครั้งที่ 9/2563 และให้สัมภาษณ์ว่า ในวันนี้ที่ประชุมได้พิจารณาเห็นชอบแผนการผลิตนักศึกษาหลักสูตรต่าง ๆ ของสถาบันพระบรมราชชนก ประจำปีการศึกษา 2564 ซึ่งมาจากการวิเคราะห์และสำรวจความต้องการบุคลากรในสังกัดกระทรวงสาธารณสุข และหน่วยงานอื่น ๆ อาทิ องค์กรปกครองส่วนท้องถิ่น ทหาร ตำรวจ เป็นต้น เพื่อผลิตและพัฒนาบุคลากรตามความต้องการ สอดคล้องกับนโยบายที่จะพัฒนาระบบบริการสุขภาพปฐมภูมิ ทั้งการดูแลส่งเสริมสุขภาพ การป้องกันควบคุมโรค การฟื้นฟู และการรักษาโรค เพื่อให้ประชาชนในพื้นที่ได้รับบริการใกล้บ้าน ลดค่าใช้จ่ายในการเดินทาง ลดแออัดในรพ.ใหญ่ รวมทั้งแก้ไขปัญหาการขาดแคลนกำลังคนด้านสาธารณสุขด้วย
ทั้งนี้ ในปีการศึกษา 2564 สถาบันพระบรมราชชนกจะเปิดรับสมัครและคัดเลือกนักศึกษาภายในเดือนมิถุนายน 2564 โดยเปิดรับ คณะพยาบาลศาสตร์ 3,686 คน, คณะสาธารณสุขศาสตร์และสหเวชศาสตร์รวม 1,875 คน แบ่งเป็นหลักสูตรระดับปริญญาตรีสาขาวิชาสาธารณสุขชุมชน 360 คน สาขาวิชาทันตสาธารณสุข 340 คน สาขาวิชาการแพทย์แผนไทย/แพทย์แผนไทยประยุกต์ 330 คน สาขาวิชาเวชระเบียน 50 คน สาขาวิชารังสีเทคนิค 55 คน สาขาวิชาอาชีวอนามัยและความปลอดภัย 50 คน สาขาวิชาฉุกเฉินการแพทย์ 40 คน และหลักสูตรประกาศนียบัตรวิชาชีพชั้นสูงสาขาวิชาเทคนิคเภสัชกรรม 320 คน สาขาวิชาปฏิบัติการฉุกเฉินการแพทย์ 210 คน และสาขาวิชาเวชระเบียน 120 คน
************************* 18 ธันวาคม 2563
วันศุกร์ที่ 18 ธันวาคม 2563
การประชุมคณะกรรมการอ้อยและน้ำตาลทราย ครั้งที่ 15/2563
รองปลัด กษ. ร่วมประชุมคณะกรรมการอ้อยและน้ำตาลทราย ครั้งที่ 15/2563
นายอำพันธุ์ เวฬุตันติ รองปลัดกระทรวงเกษตรและสหกรณ์ เข้าร่วมการประชุมคณะกรรมการอ้อยและน้ำตาลทราย ครั้งที่ 15/2563 ในฐานะกรรมการ (ผู้แทนกระทรวงเกษตรและสหกรณ์) โดยมีนายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธาน ณ ห้องประชุมสำนักงานคณะกรรมการอ้อยและน้ำตาลทราย ซึ่งที่ประชุมได้หารือและพิจารณาในประเด็นต่าง ๆ ดังนี้
1) โรงงานน้ำตาลขอผ่อนผันขยายระยะเวลาการนำส่งเงินเข้ากองทุนอ้อยและน้ำตาลทราย ตามระเบียบคณะกรรมการอ้อยและน้ำตาลทรายว่าด้วยหลักเกณฑ์วิธีการ และเงื่อนไข การจัดเก็บเงินเข้ากองทุนอ้อยและน้ำตาลทราย เพื่อใช้ในการดำเนินการตามวัตถุประสงค์ ของกองทุนอ้อยและน้ำตาลทราย พ.ศ. 2563
2) ขอทบทวนการกำหนดอัตราค่าบำรุงสถาบันชาวไร่อ้อย ฤดูการผลิตปี 2563/2564
3) การกำหนดราคาอ้อยขั้นสุดท้ายและผลตอบแทนการผลิตและจำหน่ายน้ำตาลทราย ขั้นสุดท้ายฤดูการผลิตปี 2562/2563
4) การกำหนดราคาอ้อยขั้นต้นและผลตอบแทนการผลิตและจำหน่ายน้ำตาลทรายขั้นต้นฤดูการผลิตปี 2563/2564
วันศุกร์ที่ 18 ธันวาคม 2563
รองนรม. อนุทินฯ รับมอบช้อนจีน 6 แสนคันจากภาคเอกชน เพื่อนำไปช่วยเหลือการดำเนินงานป้องกันการแพร่ระบาดโควิด-19 ใน รพ.พระนั่งเกล้า และ รพ.สต. ทั่วประเทศ
รองนรม. อนุทินฯ รับมอบช้อนจีน 6 แสนคันจากภาคเอกชน เพื่อนำไปช่วยเหลือการดำเนินงานป้องกันการแพร่ระบาดโควิด-19 ใน รพ.พระนั่งเกล้า และ รพ.สต. ทั่วประเทศ
วันนี้ (18 พ.ย. 63) เวลา 12.45 น. ณ ห้องรับรอง 1 ตึกบัญชาการ 1 ทำเนียบรัฐบาล คณะผู้บริหาร บริษัท ไทยสเตนเลสสตีล จำกัด (Seagull) เข้าพบ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เพื่อมอบของบริจาคช่วยเหลือดำเนินงานป้องกันโรคโควิด-19 โดยมี นายพลพีร์ สุวรรณฉวี รองเลขาธิการนายกรัฐมนตรีฝ่ายการเมือง นพ.ณรงค์ สายวงศ์ รองปลัดกระทรวงสาธารณสุข นพ.สินชัย ตันติรัตนานนท์ ผู้อำนวยการกองบริหารการสาธาณสุข และ นพ.มณเฑียร เพ็งสมบัติ ผู้อำนวยการโรงพยาบาลพระนั่งเกล้า ร่วมการรับมอบในครั้งนี้
โอกาสนี้ รองนายกรัฐมนตรีรับมอบช้อนจีน (สเตนเลส) จำนวน 6 แสนคัน มูลค่า 1.2 ล้านบาท เพื่อนำไปช่วยเหลือการดำเนินงานป้องกันการแพร่ระบาดของโรคติดเชื้อโควิด-19 ในโรงพยาบาลพระนั่งเกล้า และโรงพยาบาลส่งเสริมสุขภาพตำบลทั่วประเทศ ทั้งนี้ บริษัท ไทยสเตนเลสสตีล จำกัด (Seagull) จะทำการมอบเครื่องนึ่งขวดนมแก่โรงพยาบาลเด็ก เพื่อนำไปใช้เป็นคุณประโยชน์อีกด้วย โดยรองนายกรัฐมนตรีได้กล่าวขอบคุณภาคเอกชนที่ให้ความช่วยเหลือในการป้องกันการแพร่ระบาดของโรคติดเชื้อโควิด-19 พร้อมกำชับให้มีการแจกจ่ายช้อนจีน (สเตนเลส) อย่างทั่วถึงในสถานพยาบาล หรือตามพื้นที่ต่าง ๆ ที่ขาดแคลนด้วย
-----------------
กลุ่มประชาสัมพันธ์และเผยแพร่ สำนักโฆษก
วันศุกร์ที่ 18 ธันวาคม 2563
ธ.ก.ส. แสดงความเสียใจกรณีลูกค้าสาขาลำปลายมาศเสียชีวิต พร้อมแจงการให้บริการทำธุรกรรมที่สาขา
ธ.ก.ส.ขอแสดงความเสียใจต่อกรณีที่ลูกค้าสาขาลำปลายมาศ จังหวัดบุรีรัมย์ ประสบอุบัติเหตุเสียชีวิตขณะเดินทางมาทำธุรกรรมที่สาขา แจงมีเกษตรกรและประชาชนทั่วไปมาใช้บริการที่สาขาเป็นจำนวนมากเพื่อมารับเงินจากโครงการนโยบายรัฐต่างๆ
ธ.ก.ส.ขอแสดงความเสียใจต่อกรณีที่ลูกค้าสาขาลำปลายมาศ จังหวัดบุรีรัมย์ ประสบอุบัติเหตุเสียชีวิตขณะเดินทางมาทำธุรกรรมที่สาขา แจงมีเกษตรกรและประชาชนทั่วไปมาใช้บริการที่สาขาเป็นจำนวนมากเพื่อมารับเงินจากโครงการนโยบายรัฐต่าง ๆ พร้อมแนะช่องทางการใช้บริการโดยไม่ต้องเดินทางไปสาขา ผ่าน ATM และ A-Mobile ได้
นายสมเกียรติ กิมาวหา รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. ขอแสดงความเสียใจอย่างยิ่งต่อครอบครัวลูกค้าสาขาลำปลายมาศ จังหวัดบุรีรัมย์ ที่ประสบอุบัติเหตุเสียชีวิตขณะเดินทางมารับคิวใช้บริการที่ ธ.ก.ส. สาขาลำปลายมาศ เมื่อวันที่ 16 ธันวาคม 2563 โดยธนาคารได้มอบหมายให้ผู้จัดการสาขานำพวงหรีด เงินร่วมทำบุญ น้ำดื่ม ไปเคารพศพ ซึ่งญาติ ๆ เข้าใจถึงสถานการณ์ดังกล่าว
นายสมเกียรติ กล่าวอีกว่า ในช่วงที่ผ่านมา มีโครงการนโยบายรัฐที่จ่ายเงินให้กับเกษตรกรจำนวนมากผ่านระบบ ธ.ก.ส. เช่น โครงการประกันรายได้พืชเศรษฐกิจหลัก 5 ประเภท (ข้าว ข้าวโพดเลี้ยงสัตว์ ยางพารา มันสำปะหลัง และปาล์มน้ำมัน) ซึ่งมีผู้ได้รับประโยชน์กว่า 5 ล้านครัวเรือน และยังมีการจ่ายเบี้ยยังชีพผู้สูงอายุ เบี้ยยังชีพคนพิการ ผู้เข้าร่วมโครงการสวัสดิการแห่งรัฐ และค่าตอบแทนอาสาสมัครสาธารณสุขประจำหมู่บ้าน (อสม.) เป็นต้น ทำให้มีเกษตรกรรวมถึงประชาชนทั่วไปมาใช้บริการที่สาขาจำนวนมากในแต่ละวัน โดยเฉพาะที่สาขาดังกล่าวมีการโอนเงินกว่า 13,000 ราย ประกอบกับเป็นช่วงการแพร่ระบาดของเชื้อไวรัสโควิด-19 ธ.ก.ส. คำนึงถึงความปลอดภัย ตามมาตรฐานกระทรวงสาธารณสุข จึงได้พยายามบริหารจัดการการให้บริการผ่านการแจกบัตรคิว เพื่อมิให้ลูกค้าต้องมารอหน้าสาขานานเกินไป ซึ่งจะช่วยให้ลูกค้าทราบช่วงเวลาที่จะได้รับบริการและสามารถบริหารจัดการเวลาเพื่อทำภารกิจอื่น ๆ ของตนเองได้
อย่างไรก็ตาม ธ.ก.ส. ได้เชิญชวนให้ลูกค้าที่มีบัตร ATM ทำธุรกรรมผ่านตู้ถอนเงินอัตโนมัติหรือโอนเงินผ่านแอปพลิเคชัน ธ.ก.ส. A-Mobile รวมถึงมีการนัดหมายผ่านผู้นำชุมชนเพื่อให้บริการตามหมู่บ้าน พร้อมทั้งได้ประสานความร่วมมือไปยังหน่วยงานในพื้นที่ เช่น ตำรวจ อสม. เข้ามาอำนวยความสะดวกและความปลอดภัยในการเข้ามาใช้บริการ
ธ.ก.ส. มุ่งทำงานอย่างเต็มที่เพื่อให้ลูกค้าได้รับบริการที่ดีที่สุด และจะนำข้อคิดเห็นต่าง ๆ มาพัฒนาแนวทางการดำเนินงานให้ดียิ่งขึ้นสำหรับรองรับการทำธุรกรรมของลูกค้าที่มีปริมาณมากต่อไป นายสมเกียรติกล่าว
วันศุกร์ที่ 18 ธันวาคม 2563
รมว.วธ.เป็นประธานพิธีเปิดนิทรรศการ “ศิลปกรรมสมัยรัชกาลที่ ๙”
รมว.วธ.เป็นประธานพิธีเปิดนิทรรศการ “ศิลปกรรมสมัยรัชกาลที่ ๙”
วันที่ ๑๗ ธันวาคม ๒๕๖๓ เวลา ๑๔.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานพิธีเปิดนิทรรศการ “ศิลปกรรมสมัยรัชกาลที่ ๙” โดยมี นางศศิฑอณร์ สุวรรณมณี ผู้ตรวจราชการกระทรวงวัฒนธรรม นายประทีป เพ็งตะโก อธิบดีกรมศิลปากร ผู้บริหาร ข้าราชการ เจ้าหน้าที่กระทรวงวัฒนธรรม ศิลปินแห่งชาติ แขกผู้มีเกียรติ และสื่อมวลชน เข้าร่วมพิธี ณ อาคารนิทรรศการ ๓ พิพิธภัณฑสถานแห่งชาติ หอศิลป ถนนเจ้าฟ้า กรุงเทพฯ ทั้งนี้ กระทรวงวัฒนธรรม โดยกรมศิลปากร จัดนิทรรศการ “ศิลปกรรมสมัยรัชกาลที่ ๙” โดยจัดแสดงผลงานชิ้นเยี่ยมของศิลปินชั้นครู ศิลปินแห่งชาติ และศิลปินที่มีชื่อเสียงของไทย อาทิ เฟื้อ หริพิทักษ์, พิมาน มูลประมุข, ชิต เหรียญประชา, จำรัส เกียรติก้อง, บัณจบ พลาวงศ์ โดยเป็นผลงานที่อยู่ในความครอบครองของพิพิธภัณฑสถานแห่งชาติ หอศิลป และผลงานที่ได้รับความอนุเคราะห์ให้ยืม รวมถึงผลงานที่ได้รับมอบจากหน่วยงาน องค์กร และบุคคล รวมถึงศิลปิน จำนวน ๘๒ ชิ้น นำมาจัดแสดงในส่วนห้องนิทรรศการที่ได้รับการปรับปรุงใหม่ตามมาตรฐานสากล โดยเปิดให้เข้าชมตั้งแต่บัดนี้เป็นต้นไป วันพุธ – วันอาทิตย์ เวลา ๐๙.๐๐ – ๑๖.๐๐ น. ณ อาคารนิทรรศการ ๓ พิพิธภัณฑสถานแห่งชาติ หอศิลป ถนนเจ้าฟ้า เขตพระนคร กรุงเทพฯ
วันศุกร์ที่ 18 ธันวาคม 2563
เห็นชอบจ่ายบัตรสวัสดิการแห่งรัฐ 500 บาท นาน 3 เดือน
วันพฤหัสบดีที่ 17 ธันวาคม 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบมาตรการเพิ่มกำลังซื้อให้แก่ผู้มีบัตรสวัสดิการแห่งรัฐ จำนวนกว่า 14 ล้านคน โดยเพิ่มวงเงินค่าซื้อสินค้าอุปโภคบริโภคที่จำเป็น จำนวน 500 บาทต่อคนต่อเดือน เป็นเวลา 3 เดือน คือ ม.ค. – มี.ค. 2564 ถือเป็นของขวัญช่วงปีใหม่ช่วยแบ่งเบาภาระค่าใช้จ่ายแก่ประชาชนผู้มีรายได้น้อย สำหรับการลงทะเบียนบัตรสวัสดิการแห่งรัฐรอบใหม่ที่คาดว่าจะเปิดให้ลงทะเบียนได้ในช่วงต้นปีหน้านั้น เบื้องต้นยังคงเงื่อนไขเดิม คือ ต้องเป็นบุคคลสัญชาติไทยอายุ 18 ปีขึ้นไปที่ว่างงาน มีรายได้ส่วนตัวไม่เกิน 100,000 บาทต่อปี มีทรัพย์สินทางการเงินรวมแล้วไม่เกิน 100,000 บาท โดยจะใช้รายได้ต่อครัวเรือนมาประกอบการพิจารณา อย่างไรก็ตาม ขณะนี้ยังอยู่ระหว่างการพิจารณาในรายละเอียด
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันศุกร์ที่ 18 ธันวาคม 2563
อนุทิน ลงพื้นที่ สมุทรสาคร หลังพบรายงานผู้ติดเชื้อโควิด 19 เพิ่ม ส่งรถตรวจเชื้อชีวนิรภัยพระราชทานเพื่อคัดกรอง 3 คัน
รองนายกรัฐมนตรีและรัฐมนตรีว่าการกระทรวงสาธารณสุข ลงพื้นที่ตลาดกลางกุ้ง หลังพบผู้ติดเชื้อโควิด 19 ในประเทศ ที่ จ.สมุทรสาคร ที่มีความสัมพันธ์กับตลาดเพิ่ม ให้กรมควบคุมโรคเร่งสอบสวนโรค ติดตามผู้สัมผัส ส่งรถเก็บตัวอย่างชีวนิรภัยพระราชทานลงพื้นที่แล้
รองนายกรัฐมนตรีและรัฐมนตรีว่าการกระทรวงสาธารณสุข ลงพื้นที่ตลาดกลางกุ้งหลังพบผู้ติดเชื้อโควิด 19 ในประเทศ ที่ จ.สมุทรสาคร ที่มีความสัมพันธ์กับตลาดเพิ่ม ให้กรมควบคุมโรคเร่งสอบสวนโรค ติดตามผู้สัมผัส ส่งรถเก็บตัวอย่างชีวนิรภัยพระราชทานลงพื้นที่แล้ว 3 คัน พร้อมสนับสนุนอุปกรณ์การแพทย์ เตรียมความพร้อมโรงพยาบาลเพื่อให้การรักษา
ค่ำวันนี้ (18 ธันวาคม 2563) ที่ จ.สมุทรสาคร นายอนุทิน ชาญวีรกูล รองนายกรัฐมนตรี​และ​รัฐมนตรี​ว่าการ​กระทรวง​สาธารณสุข​ลงพื้นที่ติดตามความคืบหน้าหลังพบรายงานผู้ติดเชื้อโควิด 19ที่ตลาดกลางกุ้ง จ.สมุทรสาคร โดยให้สัมภาษ​ณ์ว่า​วันนี้ได้มาติดตามความคืบหน้ากรณีพบผู้ติดเชื้อโควิด 19 ที่จังหวัดสมุทรสาคร ซึ่งขณะนี้ทีมควบคุมโรคกระทรวงสาธารณสุข ได้ส่งทีมทำงานร่วมกับโรงพยาบาลในจังหวัดสมุทรสาคร และผู้ว่าราชการจังหวัดในการติดตามสอบสวนโรคและตรวจหาเชื้อ ขณะนี้มีความพร้อมค่อนข้างมาก โดยได้รับพระมหากรุณาธิคุณส่งรถตรวจหาเชื้อนิรภัยพระราชทานจำนวน 3 คัน เพื่อทำการตรวจผู้ที่พักอาศัย ในตลาดกลางกุ้งจังหวัดสมุทรสาคร ประมาณ 4,000 คน ซึ่งส่วนใหญ่เป็นแรงงานต่างด้าว ในจำนวนนี้มีคนไทยอยู่ประมาณ 10 เปอร์เซ็นต์ ขณะนี้ตรวจหาเชื้อไปแล้วกว่า 2,000 คน เบื้องต้นพบผู้ติดเชื้อ 13 ราย ส่วนใหญ่มีความสัมพันธ์กับตลาด และจะขยายการสอบสวนโรคต่อไป สำหรับผู้ติดเชื้อรายแรกขณะนี้ได้ทราบ timeline ในแต่ละวัน ซึ่งมีอาชีพค้าขายโดยรวบรวมกุ้งไปขายอีกตลาดหนึ่ง ซึ่งจะต้องติดตามหาผู้สัมผัสเพิ่มเติมส่วนผู้สัมผัสเสี่ยงสูงขณะนี้ได้เข้าระบบกักกันแล้ว
สำหรับสถานการณ์ที่จังหวัดสมุทรสาคร ถือว่ายังไม่เป็นที่กังวล แต่ขอให้สวมหน้ากากอนามัยตลอดเวลา หลีกเลี่ยงจุดเสี่ยงที่อาจเกิดการติดเชื้อ ล้างมือบ่อยๆ เพิ่มความระมัดระวังตนเอง ส่วนกรมควบคุมโรคต้องเร่งสอบสวนโรคและทำการตรวจหาเชื้อให้ได้มากที่สุด เพื่อจำกัดวงการแพร่ระบาด หากประชาชนที่พักอาศัยในบริเวณตลาดกลางกุ้ง มีความประสงค์จะตรวจหาเชื้อ สามารถขอเข้ารับการตรวจได้ฟรี
“ขอย้ำว่าไม่มีปัญหาใดๆ ให้ระบบการควบคุมโรคได้ทำงาน หากพบผู้ป่วย เราก็มียาที่รักษาให้หายได้ ซึ่งผู้ป่วยที่พบไม่ได้แสดงอาการใดๆ ที่น่าเป็นห่วง ได้อยู่ในมือของทีมแพทย์และพยาบาลในเขตจังหวัดสมุทรสาครเรียบร้อยแล้ว อาทิ โรงพยาบาลสมุทรสาคร โรงพยาบาลกระทุ่มแบน พร้อมให้การดูแลรักษา ขณะนี้มีห้องแยกโรค ห้องความดันลบครบ เตรียมรับมือกับสถานการณ์ขอให้มั่นใจ ผู้ที่จะเดินทางมาท่องเที่ยวที่จังหวัดสมุทรสาคร หรือใช้เป็นทางผ่าน สามารถท่องเที่ยวได้ตามปกติไม่มีอันตรายอย่างแน่นอน” นายอนุทินกล่าว
ทั้งนี้ กระทรวงสาธารณ​สุขได้ส่งรถเก็บตัวอย่างชีวนิรภัยพระราชทานลงพื้นที่ตลาดกลางกุ้งจ.สมุทรสาคร​ เพื่อเก็บตัวอย่างประชาชนกลุ่มเสี่ยง จำนวน 3 คัน และสนับสนุนหลอดเก็บตัวอย่าง VTM จำนวน 2,500 หลอด ไม้ swab 2,500 NPS และ Throat swab ชุดตรวจ Rapid Ab test 200 test วัสดุกับ ppe ปรอท 100 ชิ้น กาวน์กันน้ำ 200 ตัว surgical mask 500 ชิ้นหมวกคลุมผม 200 ชิ้น face shield 100 ชิ้น alcohol 5 ลิตร 10 แกลลอน ถุงแดง 5 กิโลกรัม
***************************** 18 ธันวาคม 2563
วันศุกร์ที่ 18 ธันวาคม 2563
​รอง นรม.พล.อ.ประวิตรฯ ย้ำ เร่งบรรเทาอุทกภัยเมืองนครศรีธรรมราช พร้อมเห็นชอบโครงการอ่างเก็บน้ำบ้านหนองกระทิง เพิ่มแหล่งน้ำดิบสำรอง เสริมศักยภาพผลักดันน้ำเค็มในแม่น้ำบางปะกง
​รอง นรม.พล.อ.ประวิตรฯ ย้ำ เร่งบรรเทาอุทกภัยเมืองนครศรีธรรมราช พร้อมเห็นชอบโครงการอ่างเก็บน้ำบ้านหนองกระทิง เพิ่มแหล่งน้ำดิบสำรอง เสริมศักยภาพผลักดันน้ำเค็มในแม่น้ำบางปะกง
วันนี้ (18 ธ.ค. 63) เวลา 10.30 น ณ ห้องประชุม 301 ตึกบัญชาการ 1 ทำเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะอนุกรรมการขับเคลื่อนโครงการขนาดใหญ่และโครงการสำคัญ ครั้งที่ 4/2563 เพื่อพิจารณาโครงการขนาดใหญ่และโครงสร้างสำคัญที่หน่วยงานเตรียมเสนอขอตั้งงบประมาณ ปี 2565 ก่อนเสนอคณะกรรมการทรัพยากรน้ำแห่งชาติ (กนช.) พิจารณาให้ความเห็นชอบต่อไป โดยที่ประชุมเห็นชอบในหลักการโครงการอ่างเก็บน้ำบ้านหนองกระทิง จังหวัดฉะเชิงเทรา ซึ่งเป็นเขื่อนเก็บกักน้ำความจุ 15 ล้าน ลบ.ม. โดยมีพื้นที่เก็บกักน้ำในฤดูฝน 10,000 ไร่ และในฤดูแล้ง 3,000 ไร่ กรอบวงเงิน 1,370 ล้านบาท ระยะเวลาดำเนินการ 4 ปี (พ.ศ. 2565 - 2568) เมื่อก่อสร้างแล้วเสร็จจะเป็นแหล่งน้ำดิบสำรองเพื่อการอุปโภคและบริโภคในพื้นที่ อีกทั้งช่วยรักษาสมดุลของระบบนิเวศวิทยาในการเสริมศักยภาพการผลักดันน้ำเค็มในแม่น้ำบางปะกง รวมทั้งเป็นการเพิ่มรายได้และยกระดับคุณภาพชีวิตของเกษตรกรในพื้นที่โครงการให้มีความเป็นอยู่ที่ดีขึ้น และสนับสนุนกิจกรรมต่าง ๆ ในเขตพัฒนาพิเศษภาคตะวันออก (EEC) อีกด้วย
ที่ประชุมได้มีการติดตามความก้าวหน้าการขับเคลื่อนโครงการขนาดใหญ่และโครงการสำคัญที่ผ่านความเห็นชอบจาก กนช. ทั้งสิ้นจำนวน 32 โครงการ ซึ่งผ่านคณะรัฐมนตรีและได้รับงบประมาณเรียบร้อยแล้วจำนวน 23 โครงการ ผ่านความเห็นชอบของ กนช. แล้วแต่ยังไม่ได้เสนอคณะรัฐมนตรี 3 โครงการ ซึ่งที่ประชุมได้เร่งรัดให้เสนอโครงการเพื่อให้ทันกับการขอรับการจัดสรรงบประมาณในปี 2565 และโครงการที่อยู่ระหว่างการดำเนินการขอตั้งงบประมาณปี 2565 อีกจำนวน 6 โครงการ สำหรับโครงการบรรเทาอุทกภัยเมืองนครศรีธรรมราชฯ นั้น ที่ประชุมได้เน้นย้ำให้หน่วยงานที่เกี่ยวข้องเร่งรัดดำเนินการให้เสร็จโดยเร็ว เพื่อช่วยบรรเทาผลกระทบจากสถานการณ์อุทกภัยในพื้นที่ นอกจากนี้ที่ประชุมยังได้เร่งขับเคลื่อนโครงการอันเนื่องมาจากพระราชดำริ จำนวน 151 โครงการให้สามารถดำเนินการได้ตามเป้าหมายด้วยเช่นกัน
รองนายกรัฐมนตรี ยังได้เร่งรัดการดำเนินการขับเคลื่อนโครงการขนาดใหญ่และโครงการสำคัญ เพื่อการจัดสรรน้ำอย่างเป็นระบบ ให้ประชาชนทุกส่วนได้ใช้ประโยชน์ในทางการเกษตร และอุปโภคบริโภคได้ตลอดทั้งปี พร้อมย้ำโครงการที่เสนอจะต้องผ่านการพิจารณากลั่นกรองให้ความเห็นชอบในระดับพื้นที่ โดยเฉพาะอย่างยิ่งระดับจังหวัด เพื่อให้มั่นใจว่าโครงการมีความพร้อมในทุกด้าน ไม่เกิดปัญหาหลังจากได้รับการจัดสรรงบประมาณ เพื่อบรรลุเป้าหมายของโครงการที่ได้วางแผนไว้
-------------------
กลุ่มประชาสัมพันธ์และเผยแพร่ สำนักโฆษก
วันศุกร์ที่ 18 ธันวาคม 2563
วันคล้ายวันสถาปนา SME D Bank ก้าวสู่ปีที่  19
นายกอบชัย สังสิทธิสวัสดิ์ ปลัดกระทรวงอุตสาหกรรม และประธานกรรมการ ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือ SME D Bank  ณ อาคาร SME Bank Tower
วันนี้ (18 ธันวาคม 2563) 10.00 น. นายกอบชัย สังสิทธิสวัสดิ์ ปลัดกระทรวงอุตสาหกรรม และประธานกรรมการ ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือ SME D Bank พร้อมด้วยนางสาวนารถนารี รัฐปัตย์ กรรมการผู้จัดการและผู้บริหารธนาคาร ร่วมพิธีสงฆ์ เจริญพระพุทธมนต์และถวายภัตตาหารเพล พระสงฆ์จำนวน 9 รูป เนื่องในโอกาสวันคล้ายวันสถาปนาธนาคารพัฒนาวิสาหกิจขนาดกลางและขนาดย่อมแห่งประเทศไทย ก้าวสู่ปีที่ 19 ณ อาคาร SME Bank Tower
วันศุกร์ที่ 18 ธันวาคม 2563
สธ.หารือร่วมคณะแพทยศาสตร์ จุฬาฯ วางแผนพัฒนาและสนับสนุนวัคซีนโควิด 19
รองนายกรัฐมนตรีและรัฐมนตรีว่าการกระทรวงสาธารณสุข หารือร่วมกับคณะแพทยศาสตร์ จุฬาลงกรณ์มหาวิทยาลัย เห็นชอบตั้งคณะทำงานร่วม 2 หน่วยงาน วางแผนการดำเนินงานพัฒนาและสนับสนุนวัคซีนโควิด 19 ชนิด mRNA เพื่อทำข้อมูลเสนอ ครม.พิจารณา เบื้องต้นอาจทดลองเข็มแรกในม
รองนายกรัฐมนตรีและรัฐมนตรีว่าการกระทรวงสาธารณสุข หารือร่วมกับคณะแพทยศาสตร์ จุฬาลงกรณ์มหาวิทยาลัย เห็นชอบตั้งคณะทำงานร่วม 2 หน่วยงาน วางแผนการดำเนินงานพัฒนาและสนับสนุนวัคซีนโควิด 19 ชนิด mRNA เพื่อทำข้อมูลเสนอ ครม.พิจารณา เบื้องต้นอาจทดลองเข็มแรกในมนุษย์หลังสงกรานต์
วันนี้ (18 ธันวาคม 2563) ที่ตึกบัญชาการ 1 ทำเนียบรัฐบาล นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายแพทย์ไพศาล ดั่นคุ้ม เลขาธิการคณะกรรมการอาหารและยา นายแพทย์ศุภกิจ ศิริลักษณ์ อธิบดีกรมวิทยาศาสตร์การแพทย์ นายแพทย์โอภาส การย์กวินพงศ์ อธิบดีกรมควบคุมโรค และนายแพทย์นคร เปรมศรี ผู้อำนวยการสถาบันวัคซีนแห่งชาติ หารือแนวทางการพัฒนาและสนับสนุนการผลิตวัคซีนโควิด 19 ของคนไทย ร่วมกับศาสตราจารย์ นายแพทย์สุทธิพงศ์ วัชรสินธุ คณบดีคณะแพทยศาสตร์ จุฬาลงกรณ์มหาวิทยาลัย และศาสตราจารย์ นายแพทย์เกียรติ รักษ์รุ่งธรรม ผู้อำนวยการพัฒนาวัคซีนโควิด 19 คณะแพทยศาสตร์ จุฬาลงกรณ์มหาวิทยาลัย และคณะ
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวว่า แนวทางการดำเนินงานจัดหาวัคซีนป้องกันโรคโควิด 19 เพื่อประชาชนไทย มี 3 แนวทาง คือ 1. การทำความร่วมมือกับต่างประเทศเพื่อให้มีโอกาสได้วัคซีนเร็วขึ้น 2. การจัดซื้อวัคซีนเพื่อนำมาใช้ในประเทศ ซึ่งสองแนวทางนี้ประเทศไทยมีความร่วมมือกับบริษัท แอสตร้าเซนเนก้า จำกัดและมหาวิทยาลัยออกซ์ฟอร์ด ในการจองและซื้อวัคซีนจำนวน 26 ล้านโดส คาดว่าจะฉีดให้แก่ประชาชนไทยกลุ่มเป้าหมายได้ในกลางปี 2564 และ 3. การวิจัยพัฒนาวัคซีนในประเทศเพื่อให้ผลิตได้เอง ซึ่งรัฐบาลพร้อมให้การสนับสนุน อย่างการพัฒนาวัคซีนชนิด mRNA ของคณะแพทยศาสตร์ จุฬาลงกรณ์มหาวิทยาลัยนั้น สถาบันวัคซีนแห่งชาติได้สนับสนุนงบในการดำเนินการไปแล้ว 355 ล้านบาท
นายอนุทินกล่าวต่อว่า สำหรับความคืบหน้าการหารือร่วมกับทีมพัฒนาวัคซีนโควิด 19 ของคณะแพทยศาสตร์ จุฬาลงกรณ์มหาวิทยาลัย มีข้อสรุปว่า จะมีการตั้งคณะทำงานร่วม 2 หน่วยงาน 1 ชุด ซึ่งฝั่งกระทรวงสาธารณสุขมีกรมวิทยาศาสตร์การแพทย์ กรมควบคุมโรค สำนักงานคณะกรรมการอาหารและยา และสถาบันวัคซีนแห่งชาติ เป็นตัวแทน หารือร่วมกับทีมวิจัยของคณะแพทยศาสตร์ จุฬาลงกรณ์มหาวิทยาลัย ให้ได้แผนการดำเนินงานการพัฒนาและผลิตวัคซีนโควิด 19 ให้ชัดเจน เพื่อเป็นข้อมูลในการนำเสนอต่อคณะรัฐมนตรีต่อไป อย่างไรก็ตาม เบื้องต้นหากสามารถดำเนินการได้ตามแผน คาดว่าจะทดลองวัคซีนในมนุษย์ระยะที่ 1 เข็มแรกได้หลังสงกรานต์ 2564
********************************* 18 ธันวาคม 2563
วันศุกร์ที่ 18 ธันวาคม 2563
สธ. หนุน รัฐ-เอกชน ตั้งศูนย์สุขภาพดีวัยทำงาน ลดปัจจัยเสี่ยงจากการประกอบอาชีพ
สธ. หนุน รัฐ-เอกชน ตั้งศูนย์สุขภาพดีวัยทำงาน ลดปัจจัยเสี่ยงจากการประกอบอาชีพ
กระทรวงสาธารณสุข หนุนหน่วยงานภาครัฐและเอกชน ตั้งศูนย์สุขภาพดีวัยทำงานลดปัจจัยเสี่ยงด้านสุขภาพ คัดกรองความเสี่ยงจากการประกอบอาชีพ ลดโรคไม่ติดต่อเรื้อรัง
วันนี้ (18 ธันวาคม 2563) ที่ศูนย์การประชุมอิมแพค เมืองทองธานี จังหวัดนนทบุรี นายแพทย์เกียรติภูมิ วงศ์รจิต ปลัดกระทรวงสาธารณสุขเปิดการประชุมเชิงปฏิบัติการ เพื่อแลกเปลี่ยนเรียนรู้เครือข่ายการดำเนินงานเฝ้าระวัง ป้องกัน ควบคุมโรคและภัยสุขภาพจากการประกอบอาชีพกลุ่มวัยแรงงาน โดยมี ผู้บริหารกระทรวงสาธารณสุข สภาอุตสาหกรรมแห่งประเทศไทย สภาหอการค้าแห่งประเทศไทย สภานายจ้างแห่งประเทศไทย สภาลูกจ้างแห่งประเทศไทย ผู้แทนจากสำนักงานป้องกันควบคุมโรค ผู้แทนจากโรงพยาบาล สำนักงานสาธารณสุขจังหวัด สถานประกอบการและวิสาหกิจชุมชน นายจ้าง ลูกจ้าง และผู้ที่เกี่ยวข้องจำนวน 320 คน เข้าร่วมประชุม
นายแพทย์เกียรติภูมิกล่าวว่า กระทรวงสาธารณสุข ได้ให้กรมควบคุมโรคดำเนินการเฝ้าระวัง ป้องกัน ควบคุมโรคและภัยสุขภาพของผู้ประกอบอาชีพในกลุ่มวัยทำงาน ทั้งในและนอกระบบจำนวนกว่า 37.5 ล้านคน ซึ่งเป็นกำลังหลักในการขับเคลื่อนสังคม และระบบเศรษฐกิจประเทศ และใช้ชีวิตในสถานที่ทำงานกว่า 1 ใน 3 ของชีวิตประจำวัน โดยให้จัดตั้งศูนย์สุขภาพดีวัยทำงาน (Wellness Center) และโครงการสถานประกอบการปลอดโรค ปลอดภัย กายใจเป็นสุข เพื่อดูแลสุขภาพคนวัยทำงานและลดปัจจัยเสี่ยงด้านสุขภาพจากการประกอบอาชีพ โดยนำนโยบาย 5 ด้าน ได้แก่ ความปลอดภัย อาชีวอนามัย และสิ่งแวดล้อม, โครงการสถานประกอบการปลอดโรค ปลอดภัย กายใจเป็นสุข, คลินิกโรคจากการทำงาน, ศูนย์สุขภาพดีวัยทำงาน และความรับผิดชอบต่อสังคม เป็นตัวขับเคลื่อนการดำเนินงาน เริ่มตั้งแต่ปี 2562 ปัจจุบันมีองค์กรต้นแบบในการจัดตั้งศูนย์สุขภาพวัยทำงาน 8 แห่ง และองค์กรภาครัฐและเอกชนเข้าร่วมโครงการสถานประกอบการปลอดโรค ปลอดภัย กายใจเป็นสุข 198 แห่ง และเชิญชวนสถานประกอบการที่เข้าร่วมโครงการอย่างต่อเนื่อง
นายแพทย์เกียรติภูมิกล่าวต่อว่า ในการดำเนินงานจะเชื่อมโยงงานส่งเสริมสุขภาพ ป้องกัน ควบคุมโรคระหว่างสถานประกอบการและหน่วยบริการสาธารณสุข เพื่อให้ประชาชนกลุ่มวัยทำงานในสถานประกอบการมีสุขภาพที่แข็งแรงในทุกมิติ สามารถดูแลสุขภาพและบริหารจัดการได้ด้วยองค์กร โดยมีหน่วยบริการสาธารณสุขเป็นที่ปรึกษาให้คำแนะนำด้านสุขภาพ ให้มีพฤติกรรมสุขภาพระหว่างการทำงานที่เหมาะสม มีสภาพแวดล้อมการทำงานที่ดี ลดการเจ็บป่วยจากโรคไม่ติดต่อเรื้อรัง ขอเชิญชวนหน่วยงานและสถานประกอบการเข้าร่วมโครงการ เพื่อให้บุคลากรมีความปลอดภัยจากการประกอบอาชีพ มีสุขภาพกายและสุขภาพจิตที่ดี เมื่อเจ็บป่วยจะสามารถตรวจพบและเข้าสู่ระบบการดูแลรักษาได้เร็ว
ด้านนายแพทย์โอภาส การย์กวินพงศ์ อธิบดีกรมควบคุมโรค กล่าวว่า จากการดำเนินงานศูนย์สุขภาพดีวัยทำงาน ในปี 2562 ที่ผ่านมาทำให้พบรายงานปัญหาสุขภาพที่สำคัญของคนวัยทำงานส่วนใหญ่คือ การสูบบุหรี่ร้อยละ 42.88, สมรรถภาพการได้ยิน ร้อยละ 14.28, น้ำตาลในเลือด ร้อยละ 14.28, โรคติดต่อร้อยละ 14.28,ความดันโลหิตร้อยละ 14.28 และในวันนี้มีการมอบโล่รางวัลต้นแบบแก่ศูนย์สุขภาพดีวัยทำงาน จำนวน 8 แห่ง และรางวัลแก่สถานประกอบการที่ผ่านการประเมินคุณภาพจำนวนนี้ระดับประเทศ ประจำปีงบประมาณ 2562 จำนวน 81 แห่ง แบ่งเป็น สถานประกอบการปลอดโรค ปลอดภัย กายใจเป็นสุข ระดับโล่เงิน จำนวน 32 แห่ง ระดับโล่ทอง จำนวน 27 แห่ง ระดับโล่ทอง 3 ปีต่อเนื่อง จำนวน 14 แห่ง
**************************** 18 ธันวาคม 2563
************************************